جواد الأنصاري- كود — كل واحد فينا تقريبا عندو واحد المجموعة ديال الناس للي حسب إنطباعه الخاص أنهم خارقين لما هو مألوف وبناء عليه كيحطهم في قائمة التقديس أحيانا نتيجة لداك الاحساس النابع من أنهم متفوقين عليه ودارو شي حاجة لي على ما تبدو ليه هو صعبة لمنال وبالتالي أصبح من اللازم عليك تمجيدهم، وحسب القاعدة البسيكولوجية: فبقدر ما شي جماعة أو فرد كيكون محدود الذكاء والافق بقدر ما كتكون عندو قابلية لتقديس الأخرين للي كيعطيوه نوع من الاطمئنان حول وجود واحد القائد كاريزمي كيكنو ليه الوقار والتمجيد ،وهادشي ديال تقديس الرموز حنا كمجتمعات عربية عنا عادي جدا وكيتعتبر من صميم ثقافتنا وماشي شي حاجة لي قمنا بإستعارتها من عند “لبراني” كما انها كظاهرة ليست مقتصرة على العرب فقط كاين عند الهند بحدة عالية وإفريقيا كلها ،وفي امريكا الجنوبية بعد الاحتلال الاسباني بانت بزاف ديال الشخصيان بحال بينوشيه ولبرغاس وزيد وزيد والخلل على أية حال ماشي في دوك الرموز بقدر ما كاين الخلل في فكرة التقديس بعين ذاتها، لي عادة كتكون تحت عناوين إيديولوجية وفكرية مختلفة وكتؤدي بنا لصناعة أصنام للي كنتفضو بمجرد المساس بها، وكيفما قال العظيم نيتشه الإنسانية قد عاشت ، حتى الآن على صناعة الأصنام ، أصنام في الأخلاق، أصنام في الفلسفة ، داكشي على حسب الميولات والإنتماءات الفكرية ديالك ،حيث كيفما كاين لي كيقدس تشي جيفارا أو غاندي أو حسن نصر الله وكاين لي كيقدس عبد الكريم الخطابي كاين لي جمال عبد الناصر كاين لي كيقدس سعد المجرد او مامون الدريبي أو غا شي واحد مشارك في برنامج لالة لعروسة ... تختلف الرموز ، وتبقى فكرة التقديس ثابثة وبالنسبة لي ماكاين تا شي فرق بتاتا بين داك لي كيحس بواحد النوع من التمجيد والقداسة لتشي جيفارا، لمجرد أنه كانت عندو مثلا مبادئ لي تشبت بها وناضل عليها تا لاخر رمق وبين داك لي كيقدس أسامة بن لادن لي تاهوا كانت عندو مبادئ وتشبت بها وناضل عليها ،وبجوج كانت عندهم بزاف ديال القواسم المشتركة للي من ضمنها إنحدارهم من عائلات أرستقراطية وبوكو لعاقة ،وكان بإمكانهم يعيشيو واحد الحياة غاية في الرفاهية بحال كاع ايها الناس، ويخليو لي بغا يموت يموت لهلا يردو ، غير أنهم فضلو بدافع ديك الجرأة للي عندهم والنبوغ أنهم يعيشو شوية الأكشن ويلعبو دور البطولة والقيادة الكاريزمية ،ويدافعو على ما يعتقدونه صوابا داخل وخارج بلادهم بالسلاح ،ويبررون العنف كمجرد وسيلة لتحقيق الحرية للشعوب المقهورة التي يمثلونها ،الشيء لي دفع بلمخابرات المركزية الامريكية لي كانت مهددة تضبر ليهم فشي عملية إغتيال تاريخية وتغبر جثامينهم ،وهادشي لي زاد كرس من إمكانية جعلهم قادة يستحقون التمجيد من لدن الرعاع ، خاصة تشي جيفارا البوكوص ، لي كان عزاز عليه لفوقارا، ونيتو كانت زوينة كيفما كنقولو، ولكن را الحقيقة المرة هيا أن جيفارا ماشي ملاك ، جيفارا كان متعجرفا ،وإختطف بزاف ديال الابرياء البوليفيين ،وعذب كما أكد ذلك هو براسو في مذكراته بعض الفلاحين بذريعة أنه عملاء للرأسمالية المتوحشة ،ولردعهم عن خيانة الميليشيات او الابلاغ عنه وديك الطبقة ديالو للسلطات البوليفية ، وإغتصب إمرأة بوليفية من اجل إجبارها على الاعترافي بالتواطئ مع السلطة ،ثم امر بإعدام عشرين شخص في سانتا كلارا فوسط كوبا ، بالإضافة ببعض رفاقه في النضال لي صفاها معهم لمجرد انه شك في لحظة ما انهم خونة ،وقتل 178 ضحية من لأسرى في سجن غابة لاكابانا،دون محاكمتهم، حيتاش كان كيقول بلا القوانين والإجراءات القضائية المعمول بها انذاك اصلا هي من صنيعة البرجوازية الحقيرة ،لمهم جيفارا قتل وإختطف وإغتصب وعذب وأعدم ومات جبانا ،وهذا كلو تم تدوينه في مذكراته،وصرح به بوجهو حمر ،وخ هادشي حسب المعايير الإنسانية يندرج في قائمة الاجرام والإرهاب ،وفي نهاية المطاف هذا هو حال أي إنسان عطيتيه السلطة والسلاح،وشوية الرعاع تبرر ليه الجرائم ديالو ،كيفما قال سيوران : إن طموح الخروف إلى أن يتقمص دور الذئب هو باعث أغلب الاحداث،كل من ليس له نابٌ يحلم به،ويريد أن يفترس هو أيضاً 
لا لتقديس الرموز..حطموا الأصنام.. را كي جيفارا كي أسامة كاع في لهوا سوا